Den nye høyskolen blir dermed en av de største utdanningsinstitusjonene i landet, og får trolig flere studenter enn Universitetet i Bergen.

– Det er litt vemodig, men Vestlandshøgskulen er viktig. Jeg tror at vi på sikt ville vært for små til å dekke det behovet som Vestlandet har, sier Liv Reidun Grimstved, som til nå har ledet den til nå minste av de tre høyskolene, Høgskolen Stord/Haugesund.

POENGET: – Å være en høgskole som kan være med å bygge Vestlandet, det er poenget, sier avtroppende rektor Liv Reidun Grimstvedt ved Høgskolen Stord/Haugesund. Foto: Marte Rommetveit / NRK

Høgskulen på Vestlandet Ekspandér faktaboks Høgskulen på Vestlandet blir ein profesjonshøgskule med om lag 16 000 studentar

Høgskulen får fem studiestader: Sogndal, Førde, Bergen, Stord og Haugesund. Det vil seie at alle dagens studiestader består.

Høgskulen skal tilby utdanning på masternivå på alle studiestadene.

Rektor får hovudarbeidsplass i Bergen, og prorektorane skal ha sete i og ansvar for sin nærregion.

Høgskulen vil ha tre såkalla nærregionar: Sogn og Fjordane, Bergen og Stord/Haugesund.

Det blir ikkje endringar i studietilbodet på kort sikt. Første felles opptak blir i 2018.

Nynorsk blir hovudmålforma for den nye institusjonen. Kilde: Høgskolen i Bergen

Fem studiesteder

Det har vært mye diskusjon, men etter nyttår det ingen vei tilbake. De tre høgskolene skal bli til én, med 16.000 studenter, fordelt på fem studiesteder: Haugesund, Stord, Bergen, Sogndal og Førde.

Det innebærer også endringer for studentlederne.

– Vi har vært tre studentparlamenter. Nå skal vi bli ett studentting, sier leder for Studentparlamentet ved Høgskolen Stord/Haugesund Kristine Elsa Krokli.

Hun er travelt opptatt med å få på plass nye vedtekter, valgreglement og ny logo. Det er mye som skal ordnes når tre skal bli én.

FRYKTELIG MANGE: – Jeg tror det blir viktig at vi beholder litt av de kulturforskjellene vi har mellom dagens høgskoler. Vi blir jo fryktelig mange på den nye Høgskulen på Vestlandet, sier studentleder Kristine Elsa Krokli ved den minste, Høgskolen Stord/Haugesund. Foto: Marte Rommetveit / NRK

Les også: Lyse utsikter for de med lang utdanning

Vil har flere store institusjoner

Kunnskapsminister Torbjørn Røe Isaksen (H) er glad for at høyskolene i vest går sammen.

– Hvis vi skal klare å ha skikkelige, livskraftige universiteter og høgskoler som leverer på det kunnskapsnasjonen Norge trenger, må man ha litt kraft bak seg. Det får man ikke om vi har en liten enhet på hvert nes, det får du når du samler og slår sammen, sier kunnskapsministeren.

Han tror flere av høgskolene hadde stått i fare for å bli for små på sikt, dersom de ikke hadde slått seg sammen.

FORNØYD: Kunnskapsminister Torbjørn Røe Isaksen ønsker seg store utdanningsinstitusjoner. Foto: NRK

Les også: Tar eksamen på universitetet uten å ha fullført videregående

Tror større blir bedre

Allerede kommende høst starter det to nye masterutdanninger på det som til nå har vært Høgskolen Stord/Haugesund, som en liten institusjon trolig ikke ville klart å etablere alene, mener den avtroppende rektoren.

– Det vår region vil merke, er at vi kan gi en større bredde, sammen med de to andre institusjonene. Vi kan også bruke fagfolk og kompetanse på tvers på en helt annen måte enn det vi kunne alene, sier Grimstvedt.

Les også: Slår ring om høgskulen

Et omstillingsår

– 2017 blir et år i omstillingens tegn, sier Arvid Hallén som er styreleder for den nye institusjonen.

Han tror at studentene vil nyte godt av en større institusjon, der en kan lære av hverandre.

– Høyskolen kan fremstå som mer attraktiv for studenter. Jeg tror på økt kvalitet både for undervisning og forskning, sier styrelederen.